題徐載叔雙桂樓
作者：楊萬里
朝代：宋

paragraphs: 遥憐天上桂華孤，月中何不種兩株。
唐人此句真絕唱，後來詩人半語無。
向來何夕秋風起，吹脫廣寒雙桂子。
落向君家樓閣前，種玉開花今幾年。
清宵雙影寫窗戶，却兼月裏成三樹。
年年八月九月時，黄金粟綴青瑶枝。
秋風吹香入月去，風回却带天香歸。
容齋仙人爲作碑，誠齋老人爲作詩。
金蟇玉兔已傳誦，莫問姮娥知不知。